## Pravilnik o očevidniku zahvaćenih i crpljenih količina vode

### NN 57/1996 (12.7.1996.), Pravilnik o očevidniku zahvaćenih i crpljenih količina vode

# **DRŽAVNA UPRAVA ZA VODE**

Na temelju članka 39. stavka 2. Zakona o vodama ("Narodne novine" br.
107/95) ravnatelj Državne uprave za vode donosi

## **PRAVILNIK**

### **O OČEVIDNIKU ZAHVAĆENIH I CRPLJENIH KOLIČINA VODA**

Članak 1.

Ovim se pravilnikom uređuje sadržaj i način vođenja očevidnika količina
voda koje zahvaćaju i crpe pravne i fizičke osobe (u daljnjem tekstu obveznici),
osim voda iz članka 28. Zakona o vodama, te dostavljanje podataka "Hrvatskim
vodama".

Članak 2.

Obveznik je dužan putem mjernog uređaja (vodomjera) registrirati zahvaćene
odnosno crpljene količine voda i o tome voditi očevidnik.

"Hrvatske vode" mogu, na zahtjev obveznika, ukoliko utvrde postojanje
posebnih okolnosti, rješenjem odrediti da ugradnja mjernog uređaja nije
potrebna.

Rješenjem iz prethodnog stavka propisuje se način mjerenja zahvaćenih
odnosno crpljenih količina voda.

Članak 3.

Obveznik je dužan mjerni uređaj održavati u ispravnom stanju.

Mjerni se uređaj treba redovito baždariti.

Obveznik je dužan na traženje "Hrvatskih voda" predočiti odgovarajuću
dokumentaciju o ispravnosti i baždarenju mjernog uređaja.

U slučaju da je mjerni uređaj neispravan ili izvan uporabe u očevidnik
treba upisati razdoblje nekorištenja mjernog uređaja, s time da obveznik
odmah obavijesti "Hrvatske vode" o danu u kojem je mjerni uređaj postao
neispravan.

Mjerni uređaj može biti izvan uporabe do 30 dana, a u tom razdoblju
količine zahvaćene i crpljene vode dopušteno je odrediti iz rada crpki,
odnosno načina kojeg će propisati "Hrvatske vode" na zahtjev obveznika.

Članak 4.

Obveznik je dužan u očevidnik zahvaćenih i crpljenih količina voda upisivati
očitanja s mjernog uređaja, odnosno mjerenja iz članka 2. stavka 3. ovog
pravilnika, i to:

- prosječnu dnevnu protoku (l/sec)

- dnevnu količinu zahvaćenih i crpljenih količina voda (mł/dan)

- mjesečnu količinu zahvaćenih i crpljenih količina voda (mł/mjesec)

- godišnju količinu zahvaćenih i crpljenih količina voda (mł/godina)

"Hrvatske vode" mogu, ukoliko postoje opravdani razlozi, rješenjem odrediti
i drugačiju dinamiku očitanja količina iz stavka 1.

U slučaju da je vodozahvat izvan uporabe, u očevidnik se upisuje razdoblje
i razlog nekorištenja vodozahvata.

Članak 5.

Obveznici koji obavljaju vodoopskrbnu djelatnost dužni su količine iz
članka 4. stavka 1. ovog pravilnika voditi kao:

- količine zahvaćene odnosno crpljene vode na mjestu vodozahvata

- količine prerađene vode na ulazu u distribucijski sustav javne vodoopskrbe

- količine isporučene vode potrošaču, posebno za gospodarske subjekte,
posebno za domaćinstva.

Članak 6.

Obveznici su dužni podatke iz očevidnika zahvaćenih i crpljenih količina
voda dostavljati "Hrvatskim vodama" u obliku mjesečnih količina.

Podaci se dostavljaju do 15-tog u mjesecu.

Podatke dostavljaju:

- mjesečno obveznici koji zahvaćaju i crpe više od 10.000 mł/godinu

- tromjesečno obveznici koji zahvaćaju i crpe više od 1.000, a manje
od 10.000 mł/godinu

- godišnje obveznici koji zahvaćaju i crpe do 1.000 mł/godinu

"Hrvatske vode" mogu, ukoliko postoje opravdani razlozi, rješenjem utvrditi
i drugačiju dinamiku dostavljanja podataka.

Članak 7.

Ovaj pravilnik stupa na snagu osmog dana od dana objave u "Narodnim
novinama, a primjenjuje se od 1. srpnja 1996. godine.

Klasa: 011-02/96-01/37
Urbroj: 527-01-02/13-96-4
Zagreb, 1. srpnja 1996.

Ravnatelj
**mr. Marko Širac, dipl. ing.,** v. r.

Pravilnik, NN 57/1996-1171